Návrh na poskytnutie finančných prostriedkov Slovenskej televízii

	Slovenská televízia každoročne počnúc rokom 1993 s výnimkou rokov 1994 a 1995 končí svoje hospodárenie stratou, ktorá kumulované k 31. 12. 2002 predstavuje výšku 719 865 tis. Sk. Vývoj výsledku hospodárenia má stúpajúci trend s výnimkou roku 2001, kedy boli poskytnuté prostriedky Fondu národného majetku SR na financovanie rozvojového projektu v sume 565 600 tis. Sk.
	 Slovenskej televízií boli poskytované finančné prostriedky zo štátneho rozpočtu, ktorých výška v období rokov 1993 do roku 1998 mala stúpajúcu tendenciu kedy dosiahla výšku 367 500 tis. Sk. Od roku 1999 do 2002 naopak mala klesajúci trend. V roku 2002 výška príspevku zo štátneho rozpočtu dosiahla výšku 218 404 tis. Sk, čo predstavuje pokles oproti roku 1998 o 59 %, čo malo aj vplyv na prehlbujúcu sa stratu. 
	 Ministerstvo financií SR v záujme riešenia nepriaznivého vývoja hospodárenia STV  upravilo od 1. augusta 1997 Vyhláškou MF SR č. 206/1997 Z. z.  výška koncesionárskeho poplatku za televízny prijímač o 50 % t.j. na 75 Sk. Uvedené zvýšenie malo čiastočne kompenzovať zníženie výnosov z reklamy spôsobené vstupom ďalších elektronických médií na reklamný trh ako aj dôsledky inflácie na zvýšenie nákladov. Problémom nedostatočného výnosu z koncesionárskych poplatkov je jeho výška, ako aj široká škála zo zákona oslobodených osôb od platenia poplatku.
	 V nadväznosti na uvedené  vláda SR navrhla v novele zákona o koncesionárskych poplatkoch zvýšenie výšky poplatku a znížila škálu oslobodených osôb.  V súčasnosti je predmetná novela zákona predložená na rokovanie NR SR. Poskytnuté zdroje z privatizácie ako aj výnosy z koncesionárskych poplatkov po schválení a nadobudnutí účinnosti zákona by mali vytvoriť priestor pre elimináciu dôsledkov nedostatku zdrojov v uplynulom období a súčasne zabezpečiť podmienky pre vyvážený rozvoj STV pri vykonaní zásadných štrukturálnych zmien v STV.
	Z uvedeného dôvodu Slovenská televízia pripravuje návrh ekonomickej a programovej transformácie. Pre úspešné zavŕšenie navrhnutej transformácie a tým aj ozdravenia hospodárenia je nevyhnutné vytvoriť podmienky nielen na zvýšenie možnosti získania vlastných zdrojov formou koncesionárskych poplatkov ale aj  poskytnutím finančných prostriedkov z výnosov z privatizácie v sume 250 000 tis. Sk.	
	Slovenská televízia vo svojich výhľadových rozpočtoch na roky 2004-2007 v nadväznosti na termín úpravy zákona o koncesionárskych poplatkoch v celkovom objeme výnosov neuvažuje s dotáciami zo štátneho rozpočtu.